CELEX: 
Language: sl
Date: 2019-10-01 00:00:00
Title: UREDBA KOMISIJE (EU) …/… o določitvi zahtev za okoljsko primerno zasnovo gospodinjskih pomivalnih strojev v skladu z Direktivo 2009/125/ES Evropskega parlamenta in Sveta ter spremembi Uredbe Komisije (ES) št. 1275/2008 in razveljavitvi Uredbe Komisije (EU) št. 1016/2010

UREDBA KOMISIJE (EU) …/…
            
            
               z dne 1.10.2019
            
            
               o določitvi zahtev za okoljsko primerno zasnovo gospodinjskih pomivalnih strojev v skladu z 
                  Direktivo 2009/125/ES Evropskega parlamenta in Sveta
                  ter spremembi Uredbe Komisije (ES) št. 1275/2008
               
                  in razveljavitvi Uredbe Komisije (EU) št. 1016/2010
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju člena 114 Pogodbe o delovanju Evropske unije,
            
            
               ob upoštevanju Direktive 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo
                  1
               , in zlasti člena 15(1) Direktive,
            
            
               ob upoštevanju naslednjega:
            
            
               (1)Na podlagi Direktive 2009/125/ES bi morala Komisija določiti zahteve za okoljsko primerno zasnovo izdelkov, povezanih z energijo, ki predstavljajo pomemben obseg prodaje in trgovanja v Uniji ter imajo pomemben vpliv na okolje in z boljšo zasnovo pomenijo pomembno možnost za izboljšanje vpliva na okolje brez prekomernih stroškov.
            
            
               (2)Sporočilo Komisije COM(2016) 773
                  2
               (delovni načrt za okoljsko primerno zasnovo), ki ga je Komisija pripravila na podlagi člena 16(1) Direktive 2009/125/ES, določa prednostne delovne naloge na področju okoljsko primerne zasnove in označevanja z energijskimi nalepkami za obdobje 2016–2019. Delovni načrt za okoljsko primerno zasnovo opredeljuje skupine izdelkov, povezanih z energijo, ki jih je treba obravnavati kot prednostne pri izdelavi pripravljalnih študij in morebitnem sprejetju izvedbenih ukrepov ter pregledu Uredbe Komisije (EU) št. 1016/2010
                  3
                in Delegirane uredbe (EU) št. 1059/2010
                  4
               .
            
            
               (3)Za ukrepe iz delovnega načrta za okoljsko primerno zasnovo se ocenjuje, da bi do leta 2030 lahko zagotovili več kot 260 TWh letnih prihrankov končne energije, kar ustreza zmanjšanju emisij toplogrednih plinov za približno 100 milijonov ton na letni ravni v letu 2030. Gospodinjski pomivalni stroji so ena od skupin izdelkov, navedenih v delovnem načrtu; v letu 2030 je pri njih letni prihranek električne energije ocenjen na 2,1 TWh, kar ustreza zmanjšanju emisij toplogrednih plinov za 0,7 Mt ekvivalenta CO2/leto, prihranek vode pa na 16 milijonov m3.
            
            
               (4)Komisija je v Uredbi Komisije (ES) št. 1016/2010
                  5
                določila zahteve za okoljsko primerno zasnovo gospodinjskih pomivalnih strojev in v skladu z navedeno uredbo bi morala Komisija uredbo redno pregledovati glede na tehnološki napredek.
            
            
               (5)Komisija je Uredbo (EU) št. 1016/2010 pregledala ter analizirala tehnične, okoljske in ekonomske vidike gospodinjskih pomivalnih strojev in dejansko vedenje uporabnikov. Pregled je bil opravljen v tesnem sodelovanju z deležniki in zainteresiranimi stranmi iz Unije in tretjih držav. Rezultati pregleda so bili objavljeni in predstavljeni posvetovalnemu forumu, ustanovljenemu na podlagi člena 18 Direktive 2009/125/ES.
            
            
               (6)V okviru pregleda se je pokazala potreba po reviziji zahtev za okoljsko primerno zasnovo gospodinjskih pomivalnih strojev, zahtev v zvezi z uporabo bistvenih virov, kot sta energija in voda, ter uvedbi zahtev v zvezi z učinkovito rabo virov, kot sta popravljivost in možnost recikliranja.
            
            
               (7)Okoljski vidiki gospodinjskih pomivalnih strojev, ki so bili opredeljeni kot pomembni za namene te uredbe, so poraba energije in vode med uporabo, ustvarjena količina odpadkov ob koncu življenjske dobe ter emisije v zrak in vodo med proizvodnjo (zaradi pridobivanja in predelave surovin) in med uporabo (zaradi porabe elektrike).
            
            
               (8)Letna poraba energije izdelkov, ki so predmet te uredbe, je bila v letu 2015 na ravni celotne Unije ocenjena na 31,3 TWh, kar ustreza 11,1 milijona ton ekvivalenta CO2. Po napovedih naj bi se poraba energije gospodinjskih pomivalnih strojev po scenariju brez sprememb povečala na 49,0 TWh v letu 2030, in sicer predvsem zaradi večjega števila pomivalnih strojev v uporabi. Tako povečanje porabe energije bi se sicer lahko omejilo s posodobitvijo obstoječih zahtev za okoljsko primerno zasnovo. Podobno so v letu 2015 gospodinjski pomivalni stroji po ocenah porabili 318 milijonov m3 vode, ta številka pa naj bi se povečala na 531 milijonov m3 v letu 2030, če zahteve ne bodo posodobljene. Poleg tega se ocenjuje, da se je v zadnjih nekaj letih življenjska doba gospodinjskih pomivalnih strojev skrajšala na okoli 12,5 let in naj bi se v odsotnosti spodbud še naprej krajšala.
            
            
               (9)Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij COM(2015) 614 final
                  6
                (akcijski načrt za krožno gospodarstvo) ter Sporočilo o delovnem načrtu za okoljsko primerno zasnovo
                  7
                poudarjata pomen uporabe okvira za okoljsko primerno zasnovo v podporo prehodu na krožno gospodarstvo, ki gospodarneje izkorišča vire. Direktiva 2012/19/EU
                  8
                Evropskega parlamenta in Sveta se sklicuje na Direktivo 2009/125/ES in določa, da bi zahteve za okoljsko primerno zasnovo morale olajšati ponovno uporabo, razstavljanje in predelavo odpadne električne in elektronske opreme (OEEO) z reševanjem vprašanj višje v proizvodni verigi. Zato bi morala ta uredba določiti ustrezne zahteve, ki bi prispevale k doseganju ciljev krožnega gospodarstva.
            
            
               (10)Negospodinjski pomivalni stroji imajo posebne značilnosti in se uporabljajo za posebne namene. Zanje se uporabljajo drugi zakonodajni akti, zlasti Direktiva 2006/42/ES Evropskega parlamenta in Sveta o strojih
                  9
               , in ne bi smeli biti zajeti v področje uporabe te uredbe. Določbe za gospodinjske pomivalne stroje se uporabljajo za pomivalne stroje z enakimi tehničnimi značilnostmi, ne glede na okolje njihove uporabe. Vsi gospodinjski pomivalni stroji morajo izpolnjevati minimalne zahteve glede pomivanja in sušenja, ne glede na uporabljene metode.
            
            
               (11)Določiti bi bilo treba posebne zahteve za načine nizke porabe energije za gospodinjske pomivalne stroje. Zahteve iz Uredbe Komisije (ES) št. 1275/2008
                  10
                se ne bi smele uporabljati za gospodinjske pomivalne stroje, ki spadajo na področje uporabe te uredbe. Uredbo (ES) št. 1275/2008 bi bilo treba ustrezno spremeniti. 
            
         
         
            
               (12)Ustrezni parametri za izdelke bi se morali meriti z uporabo zanesljivih, točnih in ponovljivih metod. Navedene metode bi morale upoštevati priznane najsodobnejše merilne metode, vključno s harmoniziranimi standardi, če so na voljo, ki jih sprejmejo evropske organizacije za standardizacijo iz Priloge I k Uredbi (EU) št. 1025/2012
                  11
                Evropskega parlamenta in Sveta.
            
            
               (13)V skladu s členom 8 Direktive 2009/125/ES bi morala ta uredba določiti veljavne postopke za ocenjevanje skladnosti.
            
            
               (14)Za lažje preverjanje skladnosti bi morali proizvajalci, uvozniki in pooblaščeni zastopniki v tehnični dokumentaciji v skladu s prilogama IV in V k Direktivi 2009/125/ES navesti podatke, ki se nanašajo na zahteve iz te uredbe. 
            
            
               (15)Kadar so parametri iz tehnične dokumentacije, kot je opredeljena v tej uredbi, enaki parametrom iz informacijskega lista izdelka, kot je opredeljen v Delegirani uredbi Komisije (EU) 2019/XXX
                  12
                [UP – vstavite številko Uredbe C(2019) 1807 o označevanju energijske učinkovitosti gospodinjskih pomivalnih strojev], bi morali proizvajalci, uvozniki in pooblaščeni zastopniki ustrezne podatke vnesti v zbirko podatkov o izdelkih, kot je opredeljena v Uredbi (EU) 2017/1369 Evropskega parlamenta in Sveta
                  13
               , in jim jih ne bi bilo več treba zagotavljati organom za nadzor trga kot del tehnične dokumentacije.
            
            
               (16)Da se zagotovijo večja uspešnost in verodostojnost te uredbe ter varstvo potrošnikov, izdelkov, ki v preizkusnih pogojih samodejno spremenijo delovanje, da se izboljšajo deklarirani parametri, ne bi smelo biti dovoljeno dajati na trg. 
            
            
               (17)Poleg zahtev iz te uredbe je treba določiti okvirna merila uspešnosti za najboljše razpoložljive tehnologije, da se zagotovi splošen in preprost dostop do podatkov o okoljski učinkovitosti izdelkov iz te uredbe v njihovem življenjskem ciklu v skladu s točko (2) dela 3 Priloge I k Direktivi 2009/125/ES.
            
            
               (18)Ta uredba bi se morala pregledati, da se ocenita ustreznost in uspešnost njenih določb pri doseganju njenih ciljev. Časovni okvir pregleda bi moral zadostovati za izvedbo vseh določb in učinkovanje na trg.
            
            
               (19)Uredbo (EU) št. 1016/2010 bi bilo treba razveljaviti.
            
            
               (20)Za lažji prehod med Uredbo (EU) št. 1016/2010 in to uredbo, bi se od datuma začetka veljavnosti te uredbe namesto poimenovanja „standardni program“ smelo uporabljati poimenovanje „eco“. 
            
            
               (21)Ukrepi iz te uredbe so v skladu z mnenjem odbora, ustanovljenega s členom 19(1) Direktive 2009/125/ES –
            
            
               SPREJELA NASLEDNJO UREDBO:
            
            
               Člen 1
               Predmet urejanja in področje uporabe
            
            
               1.Ta uredba določa zahteve za okoljsko primerno zasnovo za dajanje na trg ali v uporabo gospodinjskih pomivalnih strojev, ki se napajajo iz električnega omrežja, vključno z vgradnimi gospodinjskimi pomivalnimi stroji in gospodinjskimi pomivalnimi stroji, ki se napajajo iz električnega omrežja ali iz akumulatorjev.
            
            
               2.Ta uredba se ne uporablja za:
            
            
               (a)pomivalne stroje, ki spadajo na področje uporabe Direktive 2006/42/ES;
            
            
               (b)akumulatorsko napajane gospodinjske pomivalne stroje, ki jih je mogoče priključiti na električno omrežje prek ločeno kupljenega pretvornika AC/DC.
            
            
               Člen 2
               Opredelitve pojmov
            
            
               V tej uredbi se uporabljajo naslednje opredelitve pojmov:
            
            
               (1)„električno omrežje“ pomeni električno energijo iz omrežja z napetostjo 230 voltov (±10 %) pri izmeničnem toku pri 50 Hz;
            
            
               (2)„gospodinjski pomivalni stroj“ pomeni stroj, ki pomiva in splakuje namizni pribor ter za katerega proizvajalec v izjavi o skladnosti navede, da je skladen z Direktivo 2014/35/EU Evropskega parlamenta in Sveta
                  14
                ali Direktivo 2014/53/EU Evropskega parlamenta ali Sveta
                  15
               ;
            
         
         
            
               (3)„vgradni gospodinjski pomivalni stroj“ pomeni gospodinjski pomivalni stroj, ki je zasnovan, preizkušen in se trži izključno: 
            
            
               (a)za namestitev v ohišju ali ograditev (zgoraj, spodaj in ob straneh) s ploščami; 
            
            
               (b)za varno pritrditev na straneh, na zgornjem ali spodnjem delu ohišja ali plošč, in
            
            
               (c)za opremo s celovito tovarniško zaključeno sprednjo stranjo ali sprednjo ploščo, izdelano po meri;
            
            
               (4)„enakovreden model“ pomeni model, ki ima enake tehnične lastnosti, relevantne za tehnične informacije, ki se zagotovijo, vendar ga je isti proizvajalec, uvoznik ali pooblaščeni zastopnik dal na trg ali v uporabo kot drug model z drugačno identifikacijsko oznako modela;
            
            
               (5)„identifikacijska oznaka modela“ pomeni kodo, običajno alfanumerično, po kateri se določen model izdelka razlikuje od drugih modelov iste blagovne znamke, istega imena proizvajalca, uvoznika ali pooblaščenega zastopnika;
            
            
               (6)„zbirka podatkov o izdelkih“ pomeni sistematično urejeno zbirko podatkov o izdelkih, ki vključuje javni del, namenjen potrošnikom, z elektronskim dostopom do informacij v zvezi s posameznimi parametri izdelka, spletni portal za dostopnost in del, ki zadeva skladnost, pri čemer so jasno določene zahteve glede dostopnosti in varnosti, kot je določeno v Uredbi (EU) 2017/1369;
            
            
               (7)„program“ pomeni niz vnaprej določenih operacij, ki jih proizvajalec, uvoznik ali pooblaščeni zastopnik navede kot ustrezne za določene stopnje umazanosti ali vrste posode ali oboje;
            
            
               (8)„eco“ pomeni ime programa gospodinjskega pomivalnega stroja, za katerega je proizvajalec, uvoznik ali pooblaščeni zastopnik navedel, da je primeren za pomivanje običajno umazanega namiznega pribora, in na katerega se nanašajo zahteve za okoljsko primerno zasnovo izdelkov glede energijske učinkovitosti ter učinkovitosti pomivanja in sušenja.
            
            
               Za namene prilog so v Prilogi I določene dodatne opredelitve pojmov.
            
            
               Člen 3
               Zahteve za okoljsko primerno zasnovo
            
            
               Zahteve za okoljsko primerno zasnovo iz Priloge II se uporabljajo od datumov, ki so navedeni v njej.
            
            
               Člen 4
               Ocenjevanje skladnosti
            
            
               1.Postopek za ocenjevanje skladnosti iz člena 8 Direktive 2009/125/ES je notranji nadzor snovanja iz Priloge IV k navedeni direktivi ali sistem upravljanja iz Priloge V k navedeni direktivi.
            
            
               2.Za ocenjevanje skladnosti v skladu s členom 8 Direktive 2009/125/ES tehnična dokumentacija vključuje deklarirane vrednosti parametrov, navedene v točkah 2, 3 in 4 Priloge II ter podrobnosti in rezultate izračunov, opravljenih v skladu s Prilogo III.
            
            
               3.Kadar so informacije v tehnični dokumentaciji za določen model:
            
            
               (a)prevzete od modela drugega proizvajalca, ki ima enake tehnične značilnosti, relevantne za tehnične informacije, ki jih je treba zagotoviti, ali
            
            
               (b)pridobljene z izračunom na podlagi zasnove ali ekstrapolacijo iz drugega modela istega ali drugega proizvajalca, ali oboje,
            
            
               tehnična dokumentacija vključuje podrobnosti o tem izračunu, ocenah, ki jih je opravil proizvajalec za preverjanje točnosti tega izračuna, in izjavo o enakovrednosti modelov različnih proizvajalcev, če je ustrezno.
            
            
               Tehnična dokumentacija vključuje seznam vseh enakovrednih modelov, vključno z identifikacijskimi oznakami modela.
            
         
         
            
               4.Informacije v tehnični dokumentaciji so navedene v vrstnem redu in v skladu z drugimi določbami, opredeljenimi v Prilogi VI Uredbe (EU) 2019/XXX [UP – vstavite številko Uredbe C(2019) 1807]. Proizvajalci, uvozniki in pooblaščeni zastopniki se lahko za namene tržnega nadzora brez poseganja v točko 2(g) Priloge IV k Direktivi 2009/125/ES sklicujejo na tehnično dokumentacijo, naloženo v zbirko podatkov o izdelkih, ki vsebuje enake informacije, kot so določene v Uredbi (EU) 2019/XXX [UP – vstavite številko Uredbe C(2019) 1807].
            
            
               Člen 5
               Postopek preverjanja za namene tržnega nadzora
            
            
               Organi držav članic pri izvajanju tržnega nadzora iz točke 2 člena 3 Direktive 2009/125/ES uporabljajo postopek preverjanja iz Priloge IV.
            
            
               Člen 6
               Izogibanje
            
            
               Proizvajalec, uvoznik ali pooblaščeni zastopnik na trg ne daje izdelkov, ki so bili zasnovani tako, da lahko zaznajo preizkušanje (npr. s prepoznavanjem preizkusnih pogojev ali preizkusnega cikla) in se posebej odzovejo s samodejnim spreminjanjem delovanja med preizkusom, in sicer s ciljem doseganja ugodnejše ravni za kateri koli parameter, ki ga proizvajalec, uvoznik ali pooblaščeni zastopnik deklarira v tehnični dokumentaciji ali vključi v katero koli priloženo dokumentacijo.
            
            
               Po posodobitvi programske opreme ali strojne programske opreme se ne poveča poraba energije in vode izdelka ali poslabša vrednost katerega koli drugega deklariranega parametra, merjena po enakem preizkusnem standardu, kot je bil prvotno uporabljen za izjavo o skladnosti, razen ob izrecnem soglasju končnega uporabnika pred posodobitvijo. Zaradi zavrnitve posodobitve ne sme priti do spremembe učinkovitosti.
            
            
               Člen 7
               Okvirna merila uspešnosti
            
            
               Okvirna merila uspešnosti za najučinkovitejše izdelke in tehnologije, dostopne na trgu v času sprejetja te uredbe, so določena v Prilogi V.
            
            
               Člen 8
               Pregled
            
            
               Komisija pregleda to uredbo z vidika tehnološkega napredka in rezultate tega pregleda, po potrebi vključno z osnutkom predloga revizije, predstavi posvetovalnemu forumu do [UP – vstavite datum – šest let po začetku veljavnosti].
            
            
               Pregled se osredotoči zlasti na: 
            
            
               (a)možnosti za izboljšanje energijske ali okoljske učinkovitosti gospodinjskih pomivalnih strojev, pri čemer se med drugim upošteva učinkovitost sušenja;
            
            
               (b)stopnjo dovoljenih odstopanj;
            
            
               (c)oceno razvoja vedenja potrošnikov in stopnjo prodora gospodinjskih pomivalnih strojev v državah članicah EU;
            
            
               (d)učinkovitost obstoječih zahtev o učinkoviti rabi virov;
            
            
               (e)ustreznost določitve dodatnih zahtev glede učinkovite rabe virov za izdelke v skladu s cilji krožnega gospodarstva, med drugim tudi na to, ali bi bilo treba vključiti več rezervnih delov.
            
            
               Člen 9
               Sprememba Uredbe (ES) št. 1275/2008
            
            
               V točki 1 Priloge I k Uredbi (ES) št. 1275/2008 se vnos „pomivalni stroji“ črta.
            
            
               Člen 10
               Razveljavitev
            
            
               Uredba (EU) št. 1016/2010 se razveljavi s 1. marcem 2021.
            
         
         
            
               Člen 11
               Prehodni ukrepi
            
            
               Z odstopanjem od zahteve iz točke 1(1) Priloge I k Uredbi (EU) št. 1016/2010 se za standardni program namesto poimenovanja „standardni program“ lahko v skladu s točko 1 Priloge II k tej uredbi uporablja poimenovanje „eco“, in sicer od [UP – vstavite datum začetka veljavnosti te uredbe] do 28. februarja 2021.
            
            
               Člen 12
            
            
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Uporablja se od 1. marca 2021. Vendar se prvi odstavek člena 6 in člen 11 uporabljata od [UP – vstavite datum začetka veljavnosti te uredbe].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 1.10.2019
            
            
               
                     Za Komisijo
                     Jean-Claude JUNCKER
                     Predsednik
               
            
            
                     
                        
                           
                     
                  
               
         
         
            
                  
                     (1)
                  
                        UL L 285, 31.10.2009, str. 10.
               
               
                  
                     (2)
                  
                        Sporočilo Komisije. Delovni načrt za okoljsko primerno zasnovo za obdobje 2016–2019, COM(2016) 773 final, 30.11.2016.
               
               
                  
                     (3)
                  
                        Uredba Komisije (EU) št. 1016/2010 z dne 10. novembra 2010 o izvajanju Direktive 2009/125/ES Evropskega parlamenta in Sveta glede zahtev za okoljsko primerno zasnovo gospodinjskih pomivalnih strojev (UL L 293, 11.11.2010, str. 31).
               
               
                  
                     (4)
                  
                        Delegirana uredba Komisije (EU) št. 1059/2010 z dne 28. septembra 2010 o dopolnitvi Direktive Evropskega parlamenta in Sveta 2010/30/EU glede zahtev za energijsko označevanje gospodinjskih pomivalnih strojev (UL L 314, 30.11.2010, str. 1).
               
               
                  
                     (5)
                  
                        UL L 293, 11.11.2010, str. 31.
               
               
                  
                     (6)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij. Zaprtje zanke – akcijski načrt EU za krožno gospodarstvo, (COM(2015) 614 final z dne 2.12.2015).
               
               
                  
                     (7)
                  
                        COM(2016) 773 final z dne 30.11.2016.
               
               
                  
                     (8)
                  
                        Direktiva 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi (OEEO) (UL L 197, 24.7.2012, str. 38).
               
               
                  
                     (9)
                  
                        UL L 157, 9.6.2006.
               
               
                  
                     (10)
                  
                        Uredba Komisije (ES) št. 1275/2008 z dne 17. decembra 2008 o izvajanju Direktive Evropskega parlamenta in Sveta 2005/32/ES glede zahtev za okoljsko primerno zasnovo za porabo energije pri električni in elektronski gospodinjski ter pisarniški opremi v stanju pripravljenosti in izključenosti (UL L 339, 18.12.2008, str. 45–52).
               
               
                  
                     (11)
                  
                        UL L 316, 14.11.2012, str. 12.
               
               
                  
                     (12)
                  
                        Delegirana uredba Komisije (EU) [UP – vstavite celoten sklic na UL L za Uredbo C(2019) 1807].
               
               
                  
                     (13)
                  
                        Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL L 198, 28.7.2017, str. 1).
               
               
                  
                     (14)
                  
                        Direktiva 2014/35/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z omogočanjem dostopnosti na trgu električne opreme, ki je načrtovana za uporabo znotraj določenih napetostnih mej (UL L 96, 29.3.2014, str. 357).
               
               
                  
                     (15)
                  
                        Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES (UL L 153, 22.5.2014).
               
            
      
    ---documentbreak--- 
      
         
         
            
               PRILOGA I 
               Opredelitve pojmov, ki se uporabljajo v prilogah
            
            
               Uporabljajo se naslednje opredelitve pojmov:
            
            
               (1)„indeks energijske učinkovitosti“ (EEI) pomeni razmerje med porabo energije v programu eco in porabo energije v standardnem programu; 
            
            
               (2)„poraba energije v programu eco“ (EPEC) pomeni porabo energije gospodinjskega pomivalnega stroja v programu eco, izraženo v kilovatnih urah na cikel;
            
            
               (3)„poraba energije v standardnem programu“ (SPEC) pomeni referenčno porabo energije glede na nazivno zmogljivost, izraženo v kilovatnih urah na cikel;
            
            
               (4)„pogrinjek“ (ps) pomeni set pribora za eno osebo, ki ne vključuje servirnega pribora;
            
            
               (5)„servirni pribor“ pomeni predmete za pripravo in serviranje hrane ter lahko vključuje posodo, servirne sklede, servirne vilice in žlice ter pladenj;
            
            
               (6)„nazivna zmogljivost“ pomeni največje število pogrinjkov skupaj s servirnim priborom, ki jih je mogoče v pomivalnem stroju pomiti, splakniti in posušiti z enim ciklom, če je naložen v skladu z navodili proizvajalca, uvoznika ali pooblaščenega zastopnika;
            
            
               (7)„indeks učinkovitosti pomivanja“ (IC) pomeni razmerje med učinkovitostjo pomivanja gospodinjskega pomivalnega stroja in učinkovitostjo pomivanja referenčnega gospodinjskega pomivalnega stroja;
            
            
               (8)„indeks učinkovitosti sušenja“ (ID) pomeni razmerje med učinkovitostjo sušenja gospodinjskega pomivalnega stroja in učinkovitostjo sušenja referenčnega gospodinjskega pomivalnega stroja;
            
            
               (9)„trajanje programa“ (Tt) pomeni čas od začetka izbranega programa, brez morebitnega zamika vklopa, ki ga nastavi uporabnik, do znaka za konec programa, ko ima uporabnik dostop do posode v stroju;
            
            
               (10)„cikel“ pomeni celotni postopek čiščenja, splakovanja in sušenja, kot je določen za izbrani program in ki sestoji iz niza operacij do zaključka delovanja;
            
            
               (11)„stanje izključenosti“ pomeni stanje, ko je gospodinjski pomivalni stroj povezan z električnim omrežjem in ne izvaja nobene funkcije; za stanje izključenosti se štejejo tudi: 
            
            
               (a)stanja, ki omogočajo samo prikaz stanja izključenosti;
            
            
               (b)stanja, ki omogočajo samo funkcije, namenjene zagotavljanju elektromagnetne združljivosti v skladu z Direktivo 2014/30/EU Evropskega parlamenta in Sveta
                  1
               ;
            
            
               (12)„stanje pripravljenosti“ pomeni stanje, v katerem je gospodinjski pomivalni stroj priključen na električno omrežje in omogoča samo naslednje funkcije, ki lahko trajajo nedoločen čas: 
            
            
               (a)funkcijo ponovnega aktiviranja ali funkcijo ponovnega aktiviranja in zgolj prikaz omogočene funkcije ponovnega aktiviranja in/ali
            
            
               (b)funkcijo ponovnega aktiviranja prek omrežne povezave in/ali
            
            
               (c)prikaz informacij ali stanja in/ali
            
         
         
            
               (d)funkcijo zaznavanja za nujne ukrepe;
            
            
               (13)„omrežje“ pomeni komunikacijsko infrastrukturo, sestavljeno iz povezav, arhitekture, komponent, organizacijskih načel, komunikacijskih postopkov in formatov (protokolov);
            
            
               (14)„zamik zagona“ pomeni stanje, ko je uporabnik nastavil določeno zakasnitev začetka izvajanja cikla izbranega programa;
            
            
               (15)„rezervni del“ pomeni ločen del, ki lahko nadomesti del z enako ali podobno funkcijo v izdelku;
            
            
               (16)„poklicni serviser“ pomeni izvajalca ali podjetje, ki opravlja popravila in poklicno vzdrževanje gospodinjskih pomivalnih strojev;
            
            
               (17)„poraba vode v programu eco“ (EPWC) pomeni porabo vode gospodinjskega pomivalnega stroja v programu eco, izraženo v litrih na cikel;
            
            
               (18)„garancija“ pomeni vsako zavezo trgovca ali proizvajalca, da potrošniku:
            
            
               (a)povrne plačano ceno ali
            
            
               (b)na kakršen koli način nadomesti, popravi ali obravnava gospodinjske pomivalne stroje, če ne izpolnjujejo specifikacij iz garancijske izjave ali ustreznega oglaševanja.
            
            
               PRILOGA II 
               Zahteve za okoljsko primerno zasnovo
            
            
               1.ZAHTEVE GLEDE PROGRAMA
            
            
               Od 1. marca 2021 gospodinjski pomivalni stroji omogočajo program eco, ki izpolnjuje naslednje zahteve:
            
            
               (a)ta program je:
            
            
               –poimenovan „eco“ na napravi za izbiro programa gospodinjskega pomivalnega stroja, na zaslonu gospodinjskega pomivalnega stroja, če obstaja, in na zadevni mrežni napravi, če obstaja; 
            
            
               –
                     nastavljen kot privzeti program gospodinjskega pomivalnega stroja, opremljenega s samodejno izbiro programa ali kakršno koli funkcijo ohranitve izbire programa , ali, kadar ni možnosti samodejne izbire programa, na voljo za neposredno izbiro, ne da bi bilo za to treba opraviti kakršno koli drugo nastavitev, npr. specifično temperaturo ali obremenitev;
            
            
               (b)poimenovanje „eco“ se uporablja izključno za ta program. Oblikovanje oznake „eco“ ni omejeno v smislu pisave, velikosti pisave, uporabe velikih ali malih črk ali barve. Edina druga dodatna informacija, ki se sme kombinirati z izrazom „eco“, je temperatura programa eco;
            
            
               (c)izrazi „normalno“, „vsakodnevno“, „običajno“ in „standardno“ v vseh njihovih prevodih in slovničnih oblikah v vseh uradnih jezikih EU se v imenih programov za gospodinjske pomivalne stroje ne navajajo niti samostojno niti v kombinaciji z drugimi informacijami.
            
            
               2.ZAHTEVE GLEDE ENERGIJSKE UČINKOVITOSTI
            
            
               Od 1. marca 2021 gospodinjski pomivalni stroji izpolnjujejo naslednje zahteve:
            
            
               (a)indeks energijske učinkovitosti (EEI) je manjši od 63.
            
         
         
            
               Od 1. marca 2024 gospodinjski pomivalni stroji izpolnjujejo naslednjo zahtevo:
            
            
               (b)pri gospodinjskih pomivalnih strojih z nazivno zmogljivostjo, večjo od 10 pogrinjkov, je EEI manjši od 56.
            
            
               EEI se izračuna v skladu s Prilogo III.
            
            
               3.ZAHTEVE GLEDE DELOVANJA
            
            
               Od 1. marca 2021 gospodinjski pomivalni stroji izpolnjujejo naslednje zahteve:
            
            
               (a)indeks učinkovitosti pomivanja (IC) je večji od 1,12;
            
            
               (b)indeks učinkovitosti sušenja (ID) je večji od 1,06 za gospodinjske pomivalne stroje, ki imajo nazivno zmogljivost več kot sedem pogrinjkov;
            
            
               (c)indeks učinkovitosti sušenja (ID) je večji od 0,86 za gospodinjske pomivalne stroje, ki imajo nazivno zmogljivost sedem pogrinjkov ali manj.
            
            
               IC in ID se izračunata v skladu s Prilogo III.
            
            
               4.NAČINI NIZKE PORABE
            
            
               Od 1. marca 2021 gospodinjski pomivalni stroji izpolnjujejo naslednje zahteve:
            
            
               (a)gospodinjski pomivalni stroji imajo možnost preiti v stanje izključenosti ali stanje pripravljenosti ali oboje. Poraba električne energije v teh stanjih ne presega 0,50 W;
            
            
               (b)če stanje pripravljenosti vključuje prikaz informacij ali stanja, poraba električne energije v tem stanju ne presega 1,00 W;
            
            
               (c)če stanje pripravljenosti omogoča povezavo z omrežjem in omogoča omrežno stanje pripravljenosti, kot je opredeljeno v Uredbi Komisije (EU) št. 801/2013
                  2
               , poraba električne energije v tem stanju ne presega 2,00 W;
            
            
               (d)najpozneje 15 minut po tem, ko je bil gospodinjski pomivalni stroj vklopljen ali po zaključku katerega koli programa in povezanih dejavnosti ali po kakršni koli interakcij z napravo, se oprema, če se ne sproži nobeno drugo stanje, vključno z nujnimi ukrepi, samodejno preklopi v stanje izključenosti ali stanje pripravljenosti;
            
            
               (e)če gospodinjski pomivalni stroj omogoča zamik zagona, poraba električne energije v tem stanju, vključno s kakršnim koli stanjem pripravljenosti, ne presega 4,00 W. Uporabnik ne more nastaviti zamika začetka pomivanja, ki bi bil daljši od 24 ur;
            
            
               (f)vsi gospodinjski pomivalni stroji, ki se lahko priključijo na omrežje, imajo možnost aktiviranja in deaktiviranja omrežne povezave. Omrežna povezava je privzeto deaktivirana.
            
            
               5.ZAHTEVE GLEDE UČINKOVITE RABE VIROV
            
            
               Od 1. marca 2021 gospodinjski pomivalni stroji izpolnjujejo naslednje zahteve:
            
            
               (1)razpoložljivost nadomestnih delov: 
            
         
         
            
               (a)proizvajalci, uvozniki ali pooblaščeni zastopniki gospodinjskih pomivalnih strojev poklicnim serviserjem dajo na voljo vsaj za obdobje sedmih let po tem, ko je bila na trg dana zadnja enota zadevnega modela, najmanj naslednje rezervne dele:
            
            
               ·motor,
            
            
               ·cirkulacijsko in iztočno črpalko,
            
            
               ·grelnike in grelne elemente, vključno s toplotnimi črpalkami (ločeno ali skupaj),
            
            
               ·cevovode in povezano opremo, vključno z vsemi gibkimi cevmi, ventili, filtri in mehanizmi AquaStop,
            
            
               ·strukturne in notranje dele, povezane z vratnimi sestavi (ločeno ali skupaj),
            
            
               ·plošče tiskanega vezja,
            
            
               ·elektronske prikazovalnike;
            
            
               ·stikala na pritisk,
            
            
               ·termostate in tipala ter
            
            
               ·programsko opremo in strojno programsko opremo, vključno s ponastavitveno programsko opremo;
            
            
               (b)proizvajalci, uvozniki ali pooblaščeni zastopniki gospodinjskih pomivalnih strojev dajo poklicnim serviserjem in končnim uporabnikom na voljo najmanj naslednje rezervne dele: tečaje in tesnila vrat, druga tesnila, pršilne ročice, iztočne filtre, notranje košare in plastično opremo, kot so košarice in pokrovi, in sicer vsaj za obdobje desetih let po tem, ko je bila na trg dana zadnja enota zadevnega;
            
            
               (c)proizvajalci, uvozniki ali pooblaščeni zastopniki gospodinjskih pomivalnih strojev zagotovijo, da se rezervni deli iz točk (a) in (b) lahko zamenjajo s splošno dostopnim orodjem in ne da bi se aparat pri tem trajno poškodoval;
            
            
               (d)seznam rezervnih delov, ki ga zadeva točka (a), in postopek za njihovo naročanje sta javno dostopna, na primer na spletnem mestu proizvajalca, uvoznika ali pooblaščenega zastopnika, najpozneje dve leti po tem, ko je bila na trg dana prva enota modela ter do konca obdobja razpoložljivosti teh rezervnih delov;
            
            
               (e)seznam rezervnih delov, ki ga zadeva točka (b), in postopek za njihovo naročanje ter navodila za popravilo so javno dostopni, na primer na spletnem mestu proizvajalca, uvoznika ali pooblaščenega zastopnika, ko je na trg dana prva enota modela ter do konca obdobja razpoložljivosti teh rezervnih delov;
            
            
               (2)najdaljši rok za dobavo rezervnih delov:
            
            
               (a)v obdobju iz točke (1) proizvajalec, uvoznik ali pooblaščeni zastopnik zagotovi dobavo rezervnih delov v 15 delovnih dneh od prejema naročila;
            
            
               (b)v primeru rezervnih delov iz točke (1)(a) se razpoložljivost rezervnih delov lahko omeji na poklicne serviserje, registrirane v skladu s točko (3)(a) in (b);
            
            
               (3)dostop do informacij o popravilu in vzdrževanju:
            
            
               dve leti po tem, ko je bila na trg dana prva enota zadevnega modela, ter do konca obdobja iz točke (1) proizvajalec, uvoznik ali pooblaščeni zastopnik poklicnim serviserjem zagotavlja dostop do informacij o popravilu in vzdrževanju pod naslednjimi pogoji:
            
         
         
            
               (a)na spletnem mestu proizvajalca, uvoznika ali pooblaščenega zastopnika je naveden postopek, po katerem se lahko poklicni serviserji registrirajo za dostop do informacij; da se taki prošnji ugodi, lahko proizvajalci, uvozniki ali pooblaščeni zastopniki od poklicnega serviserja zahtevajo dokazila o tem, da:
            
            
               (i)je poklicni serviser tehnično usposobljen za popravilo elektronskih prikazovalnikov in upošteva predpise, ki se uporabljajo za serviserje električne opreme v državah članicah, kjer deluje. Kot dokazilo o skladnosti s to točko se prizna napotilo na uradni sistem registracije poklicnih serviserjev, če v zadevni državi članici tak sistem obstaja;
            
            
               (ii)ima poklicni serviser sklenjeno zavarovanje za kritje odgovornosti, ki izvira iz opravljanja dejavnosti, ne glede na to, ali to zahteva država članica;
            
            
               (b)proizvajalci, uvozniki ali pooblaščeni zastopniki sprejmejo ali zavrnejo registracijo v petih delovnih dneh od datuma zahtevka;
            
            
               (c)proizvajalci, uvozniki ali pooblaščeni zastopniki lahko zaračunajo razumna in sorazmerna nadomestila za dostop do informacij o popravilu in vzdrževanju ali za prejemanje rednih posodobitev. Nadomestilo je razumno, če ne odvrača od dostopa in upošteva obseg, v katerem poklicni serviser informacije uporablja; 
            
            
               po registraciji poklicni serviser pridobi dostop do zahtevanih informacij o popravilu in vzdrževanju v enem delovnem dnevu po tem, ko jih je zahteval. Te informacije se lahko ustrezno zagotovijo tudi za enakovredne modele ali modele iz iste družine izdelkov;
            
            
               razpoložljive informacije o popravilu in vzdrževanju vključujejo:
            
            
               ·nedvoumno identifikacijo aparata,
            
            
               ·načrt za razstavitev ali eksplozijsko risbo,
            
            
               ·seznam opreme, potrebne za popravilo in preizkušanje,
            
            
               ·informacije o sestavnih delih in diagnostiki (na primer najmanjše in največje teoretične vrednosti meritev),
            
            
               ·diagrame ožičenja in priključkov,
            
            
               ·kode diagnostičnih javljanj in napak (vključno s posebnimi kodami proizvajalca, če obstajajo), 
            
            
               ·navodila za namestitev zadevne programske opreme in strojne programske opreme, vključno s ponastavitveno programsko opremo, ter
            
            
               ·informacije o načinu dostopa do podatkovnih izpisov sporočenih primerov okvar, shranjenih v gospodinjskem pomivalnem stroju (če obstajajo);
            
            
               (4)zahteve glede informacij v zvezi s hladilnimi plini:
            
            
               brez poseganja v Uredbo (EU) št. 517/2014 Evropskega parlamenta in Sveta
                  3
                imajo gospodinjski pomivalni stroji s toplotno črpalko na zunanjem delu aparata, na primer na hrbtnem pokrovu, trajno ter na viden in berljiv način navedeno kemijsko ime ali enakovredno oznako glavne sestavine uporabljenega hladilnega plina, npr. simbol, nalepko ali logotip, ki se pogosto uporablja in je razumljiv. Za isto ime kemikalije se lahko uporabi več kot ena oznaka; 
            
            
               (5)zahteve glede razstavljanja za predelavo materialov in recikliranje ob izogibanju onesnaževanju:
            
            
               –proizvajalci, uvozniki ali pooblaščeni zastopniki zagotovijo, da so gospodinjski pomivalni stroji zasnovani tako, da se materiali in sestavni deli iz Priloge VII k Direktivi 2012/19/EU lahko odstranijo z uporabo orodja, ki je na voljo v prosti prodaji;
            
            
               –proizvajalci, uvozniki in pooblaščeni zastopniki izpolnjujejo obveznosti iz točke 1 člena 15 Direktive 2012/19/EU.
            
         
         
            
               6.ZAHTEVE GLEDE INFORMACIJ
            
            
               Navodila za uporabo in namestitev so v obliki priročnika z navodili za uporabo na voljo na prosto dostopnem spletnem mestu proizvajalca, uvoznika ali pooblaščenega zastopnika in vključujejo:
            
            
               (1)informacije o tem, da je program eco primeren za pomivanje običajno umazanega namiznega pribora in da je za ta namen to najučinkovitejši program z vidika kombinirane porabe energije in vode ter da je bil ta program uporabljen pri ocenjevanju skladnosti z zakonodajo EU o okoljsko primerni zasnovi;
            
            
               (2)informacije o tem, da se z napolnitvijo gospodinjskega pomivalnega stroja do njegove največje zmogljivosti, ki jo navede proizvajalec, prispeva k prihranku energije in vode, ter informacije o pravilnem nalaganju namiznega pribora v stroj ter o najresnejših posledicah nepravilnega nalaganja; 
            
            
               (3)informacije o tem, da ročno predhodno splakovanje namiznega pribora poveča porabo vode in energije in ni priporočeno;
            
            
               (4)informacije o tem, da se s pomivanjem namiznega pribora v gospodinjskem pomivalnem stroju običajno v fazi uporabe porabi manj energije in vode kot pri ročnem pomivanju posode, če se gospodinjski pomivalni stroj uporablja v skladu z navodili proizvajalca; 
            
            
               (5)vrednosti glede trajanja programa ter porabe energije in vode za vse programe, ki jih omogoča cikel; 
            
            
               (6)informacije o tem, da so vrednosti, navedene za vse programe, razen programa eco, samo informativne, ter
            
            
               (7)navodila o tem, kako najti informacije o modelu v zbirki podatkov o izdelkih, kot jo določa Uredba (EU) 2019/XXX [UP – vstavite številko Uredbe C(2019) 1807], s spletno povezavo do informacij o modelu, kot so shranjene v zbirki podatkov o izdelkih, ali povezavo do zbirke podatkov o izdelkih in informacij, kako najti identifikacijsko oznako modela na izdelku.
            
            
               Navodila za uporabo vključujejo tudi navodila, kako uporabnik izvede vzdrževalna dela. Takšna navodila vključujejo vsaj navodila za:
            
            
               (8)pravilno namestitev (vključno s postavitvijo brez nagiba, priključitvijo na električno omrežje, priključki za oskrbo s hladno in/ali toplo vodo);
            
            
               (9)pravilno uporabo detergentov, soli in drugih dodatkov ter opis najresnejših posledic njihovega nepravilnega doziranja;
            
            
               (10)odstranitev tujkov iz gospodinjskega pomivalnega stroja;
            
            
               (11)redno čiščenje, vključno z optimalno pogostostjo in preprečevanjem nastajanja vodnega kamna ter postopkom;
            
            
               (12)redno pregledovanje filtrov, vključno z optimalno pogostostjo in postopkom;
            
            
               (13)identifikacijo napak, razlago napak in potrebne ukrepe, vključno z identifikacijo napak, za odpravo katerih je potrebna strokovna pomoč, ter
            
            
               (14)način dostopa do strokovnega popravila (spletna mesta, naslovi, kontaktni podatki).
            
            
               Takšna navodila vključujejo tudi informacije glede:
            
            
               (15)vpliva popravil, ki jih opravi uporabnik ali jih ne opravi strokovnjak, na varnost končnega uporabnika ter na garancijo, ter
            
            
               (16)minimalnega obdobja, v katerem so na voljo rezervni deli, potrebni za uporabo gospodinjskega pomivalnega stroja.
            
         
         
            
               PRILOGA III 
               Merilne metode in izračuni
            
            
               Zaradi zagotavljanja in preverjanja skladnosti z zahtevami iz te uredbe se meritve in izračuni opravijo v skladu s harmoniziranimi standardi, katerih sklicne številke so bile v ta namen objavljene v Uradnem listu Evropske unije, ali z uporabo drugih zanesljivih, točnih in ponovljivih metod, pri katerih se upoštevajo najsodobnejše splošno priznane metode, in v skladu z naslednjimi določbami.
            
            
               Za merjenje in izračun indeksa energijske učinkovitosti (EEI), porabe vode, trajanja programa, učinkovitosti pomivanja in sušenja ter emisij akustičnega hrupa, ki se prenaša po zraku, se za določen model gospodinjskega pomivalnega stroja uporabi program eco pri nazivni zmogljivosti. Poraba energije in vode, trajanje programa ter učinkovitost pomivanja in sušenja se merijo istočasno.
            
            
               Poraba vode v programu eco (EPWC) je izražena v litrih na cikel in zaokrožena na eno decimalno mesto.
            
            
               Trajanje programa eco (Tt) je izraženo v urah in minutah ter zaokroženo na najbližjo minuto.
            
            
               1.INDEKS ENERGIJSKE UČINKOVITOSTI
            
            
               Za izračun EEI določenega modela gospodinjskega pomivalnega stroja se poraba energije gospodinjskega pomivalnega stroja v programu eco (v nadaljnjem besedilu: EPEC) primerja z njegovo porabo energije v standardnem programu (v nadaljnjem besedilu: SPEC).
            
            
               (a)EEI se izračuna, kot je prikazano v nadaljevanju, in zaokroži na eno decimalno mesto:
            
            
               EEI = (EPEC/SPEC) × 100
            
            
               pri čemer:
            
            
               EPEC pomeni porabo energije gospodinjskega pomivalnega stroja v programu eco, izmerjeno v kWh/cikel in zaokroženo na tri decimalna mesta;
            
            
               SPEC pomeni porabo energije gospodinjskega pomivalnega stroja v standardnem programu.
            
            
               (b)SPEC se izračuna v kWh/cikel in zaokroži na tri decimalna mesta, kot sledi:
            
            
               (i)za gospodinjske pomivalne stroje z nazivno zmogljivostjo ps ≥ 10 in širino > 50 cm:
            
            
               SPEC = 0,025× ps + 1,350
            
            
               (ii)za gospodinjske pomivalne stroje z nazivno zmogljivostjo ps ≤ 9 in širino ≤ 50 cm:
            
            
               SPEC = 0,090× ps + 0,450
            
            
               pri čemer ps pomeni število pogrinjkov.
            
            
               2.INDEKS UČINKOVITOSTI POMIVANJA
            
            
               Za izračun indeksa učinkovitosti pomivanja (v nadaljnjem besedilu: IC) modela gospodinjskega pomivalnega stroja se primerja učinkovitost pomivanja v programu eco z učinkovitostjo pomivanja referenčnega pomivalnega stroja. 
            
         
         
            
               IC se izračuna, kot je prikazano v nadaljevanju, in zaokroži na dve decimalni mesti: 
            
            
               IC = exp (ln IC)
            
            
               in
            
            
               ln IC = (1/n) × Σni=1 ln (CT,i/CR,i)
            
            
               pri čemer:
            
            
               CT,i pomeni učinkovitost pomivanja gospodinjskega pomivalnega stroja v programu eco v eni ponovitvi preizkusa (i), zaokroženo na dve decimalni mesti;
            
            
               CR,i pomeni učinkovitost pomivanja referenčnega pomivalnega stroja v eni ponovitvi preizkusa (i), zaokroženo na dve decimalni mesti;
            
            
               n pomeni število ponovitev preizkusa.
            
            
               3.INDEKS UČINKOVITOSTI SUŠENJA
            
            
               Za izračun indeksa učinkovitosti sušenja (v nadaljnjem besedilu: ID) modela gospodinjskega pomivalnega stroja se primerja učinkovitost sušenja v programu eco z učinkovitostjo sušenja referenčnega pomivalnega stroja.
            
            
               ID se izračuna, kot je prikazano v nadaljevanju, in zaokroži na dve decimalni mesti:
            
            
               ID = exp (ln ID)
                  in
            
            
               ln ID = (1/n) × Σni=1 ln(ID,i)
            
            
               pri čemer: 
            
            
               ID,i pomeni indeks učinkovitosti sušenja gospodinjskega pomivalnega stroja v programu eco v eni ponovitvi preizkusa (i); 
            
            
               n pomeni število kombiniranih preizkusov pomivanja in sušenja.
            
            
               ID,i se izračuna, kot je prikazano v nadaljevanju, in zaokroži na dve decimalni mesti:
            
            
               ln ID,i = ln (DT,i/DR,t)
            
            
               pri čemer:
            
            
               DT,i pomeni povprečno učinkovitost sušenja gospodinjskega pomivalnega stroja v programu eco v eni ponovitvi preizkusa (i), zaokroženo na dve decimalni mesti;
            
         
         
            
               DR,t pomeni ciljno učinkovitost sušenja referenčnega pomivalnega stroja, zaokroženo na dve decimalni mesti.
            
            
               4.NAČINI NIZKE PORABE
            
            
               Meri se poraba električne energije v stanju izključenosti (Po), v stanju pripravljenosti (Psm) in v stanju z zamikom zagona (Pds), če je primerno. Izmerjene vrednosti so izražene v W in zaokrožene na dve decimalni mesti.
            
            
               Med meritvami porabe električne energije v načinih nizke porabe energije se preveri in zabeleži naslednje:
            
            
               –
                     ali so informacije prikazane ter
            
            
               –
                     ali je omrežna povezava aktivirana.
                     
            
            
               PRILOGA IV
               Postopek preverjanja za namene nadzora trga
            
            
               Dovoljena odstopanja pri preverjanjih, opredeljena v tej prilogi, se nanašajo samo na preverjanje deklariranih parametrov s strani organov držav članic in jih proizvajalec, uvoznik ali pooblaščeni zastopnik ne sme uporabljati kot dovoljena odstopanja za določitev vrednosti v tehnični dokumentaciji ali razlago teh vrednosti za dosego skladnosti ali priglasitev boljše učinkovitosti na kakršen koli način.
            
            
               Če je model zasnovan tako, da lahko zazna preizkušanje (npr. s prepoznavanjem preizkusnih pogojev ali preizkusnega cikla) in se posebej odzove s samodejnim spreminjanjem zmogljivosti med preizkusom, in sicer s ciljem doseganja ugodnejše ravni za kateri koli parameter, določen v tej uredbi ali vključen v katero koli priloženo dokumentacijo, se šteje, da model in vsi enakovredni modeli ne izpolnjujejo zahtev.
            
            
               Pri preverjanju skladnosti modela izdelka z zahtevami iz te uredbe v skladu s členom 3(2) Direktive 2009/125/ES organi držav članic za zahteve iz te priloge uporabljajo naslednji postopek:
            
            
               (1)organi držav članic preverijo samo eno enoto modela;
            
            
               (2)šteje se, da model izpolnjuje veljavne zahteve, če:
            
            
               (a)vrednosti, navedene v tehnični dokumentaciji v skladu s točko (2) Priloge IV k Direktivi 2009/125/ES (deklarirane vrednosti), če je primerno pa tudi vrednosti, uporabljene za izračun teh vrednosti, za proizvajalca, uvoznika ali pooblaščenega zastopnika niso ugodnejše od rezultatov ustreznih meritev, izvedenih v skladu z odstavkom (g) navedene točke,  in
            
            
               (b)deklarirane vrednosti izpolnjujejo zahteve iz te uredbe in zahtevane informacije o izdelku, ki jih objavi proizvajalec, uvoznik ali pooblaščeni zastopnik, ne vsebujejo vrednosti, ki so zanj ugodnejše od deklariranih, in
            
            
               (c)je proizvajalec, uvoznik ali pooblaščeni zastopnik vzpostavil sistem, ki izpolnjuje zahteve iz drugega odstavka člena 6, kar organi držav članic ugotovijo, ko preverijo enoto modela, in
            
            
               (d)enota modela izpolnjuje zahteve glede programa iz točke 1, zahteve glede učinkovite rabe virov iz točke 5 in zahteve glede informacij iz točke 6 Priloge II, ko jo organi držav članic preverijo, in
            
            
               (e)ugotovljene vrednosti (vrednosti ustreznih parametrov, izmerjene med preizkušanjem, in vrednosti, izračunane na podlagi teh meritev), ko organi držav članic preizkusijo enoto modela, so v skladu z zadevnimi dovoljenimi odstopanji pri preverjanjih, navedenimi v preglednici 1;
            
            
               (3)če rezultati iz točke (2)(a), (b), (c) ali (d) niso doseženi, se šteje, da zadevni model in drugi enakovredni modeli niso skladni s to uredbo; 
            
            
               (4)če rezultat iz točke (2)(e) ni dosežen, organi držav članic izberejo tri dodatne enote istega modela za preizkus. Alternativno lahko tri dodatne izbrane enote pripadajo enemu ali več enakovrednim modelom; 
            
            
               (5)šteje se, da model izpolnjuje veljavne zahteve, če je za te tri enote aritmetična sredina ugotovljenih vrednosti v skladu z zadevnimi dovoljenimi odstopanji pri preverjanjih, opredeljenimi v preglednici 1; 
            
         
         
            
               (6)če rezultat iz točke (5) ni dosežen, se šteje, da model in vsi enakovredni modeli niso skladni s to uredbo; 
            
            
               (7)organi držav članic predložijo vse ustrezne informacije organom drugih držav članic in Komisiji nemudoma po sprejetju sklepa o neskladnosti modela v skladu s točko (3) ali (6).
            
            
               Organi držav članic uporabljajo merilne in računske metode iz Priloge III.
            
            
               Organi držav članic za zahteve iz te priloge uporabljajo samo dovoljena odstopanja pri preverjanjih, opredeljena v preglednici 1, in samo postopek iz točk 1 do 7. Za parametre iz preglednice 1 se ne uporabljajo druga dovoljena odstopanja, na primer tista iz harmoniziranih standardov ali katere koli druge merilne metode.
            
            
               Preglednica 1 – Dovoljena odstopanja pri preverjanjih
            
            
                     
                        Parameter
                     
                  
                  
                     
                        Dovoljena odstopanja pri preverjanjih
                     
                  
               
                     
                        Poraba energije v programu eco (EPEC)
                     
                  
                  
                     
                        Ugotovljena vrednost* deklarirane vrednosti EPEC ne presega za več kot 5 %. 
                     
                  
               
                     
                        Poraba vode v programu eco (EPWC)
                     
                  
                  
                     
                        Ugotovljena vrednost* deklarirane vrednosti EPWC ne presega za več kot 5 %. 
                     
                  
               
                     
                        Indeks učinkovitosti pomivanja (IC)
                     
                  
                  
                     
                        Ugotovljena vrednost* od deklarirane vrednosti IC ni nižja za več kot 14 %.
                     
                  
               
                     
                        Indeks učinkovitosti sušenja (ID)
                     
                  
                  
                     
                        Ugotovljena vrednost* od deklarirane vrednosti ID ni nižja za več kot 12 %.
                     
                  
               
                     
                        Trajanje programa (Tt)
                     
                  
                  
                     
                        Ugotovljena vrednost* deklarirane vrednosti ne presega za več kot 5 % ali 10 minut, kar je daljše.
                     
                  
               
                     
                        Poraba električne energije v stanju izključenosti (Po)
                     
                  
                  
                     
                        Ugotovljena vrednost* porabe električne energije Po deklarirane vrednosti ne presega za več kot 0,10 W.
                     
                  
               
                     
                        Poraba električne energije v stanju pripravljenosti (Psm)
                     
                  
                  
                     
                        Ugotovljena vrednost* porabe električne energije Psm deklarirane vrednosti ne presega za več kot 10 %, če je deklarirana vrednost višja od 1,00 W, ali za več kot 0,10 W, če je deklarirana vrednost 1,00 W ali manj.
                     
                  
               
                     
                        Poraba električne energije v stanju z zamikom zagona (Pds)
                     
                  
                  
                     
                        Ugotovljena vrednost* porabe električne energije Pds deklarirane vrednosti ne presega za več kot 10 %, če je deklarirana vrednost višja od 1,00 W, ali za več kot 0,10 W, če je deklarirana vrednost 1,00 W ali manj.
                     
                  
               
               * Če so bile preizkušene tri dodatne enote, kot je določeno v točki 4, ugotovljena vrednost pomeni aritmetično sredino vrednosti, ugotovljenih za te tri dodatne enote.
            
            
               PRILOGA V
               Merila uspešnosti
            
            
               1.OKVIRNA MERILA USPEŠNOSTI ZA GOSPODINJSKE POMIVALNE STROJE V ZVEZI S PORABO VODE IN ENERGIJE, EMISIJAMI AKUSTIČNEGA HRUPA, KI SE PRENAŠA PO ZRAKU, IN TRAJANJEM PROGRAMA
            
            
               Najboljša razpoložljiva tehnologija na trgu za gospodinjske pomivalne stroje z vidika njihove energijske učinkovitosti, porabe energije in vode, emisij akustičnega hrupa, ki se prenaša po zraku, in trajanju programa eco ob začetku veljavnosti te uredbe ima naslednje značilnosti:
            
            
               (1)gospodinjski pomivalni stroji z zmogljivostjo 14 pogrinjkov (brez tehnologije toplotne črpalke): 
            
            
               (a)poraba energije: 0,67 kWh/cikel; 
            
            
               (b)poraba vode: 9,9 l/cikel;
            
            
               (c)emisije akustičnega hrupa, ki se prenaša po zraku: 44 dB(A); 
            
            
               (d)trajanje programa: 222 minut (3 ure in 42 minut);
            
            
               (2)gospodinjski pomivalni stroji z zmogljivostjo 13 pogrinjkov (s tehnologijo toplotne črpalke): 
            
            
               (a)poraba energije: 0,55 kWh/cikel; 
            
            
               (b)poraba vode: 8,8 l/cikel;
            
            
               (c)emisije akustičnega hrupa, ki se prenaša po zraku: 46 dB(A); 
            
            
               (d)trajanje programa: 295 minut (4 ure in 55 minut);
            
         
         
            
               (3)gospodinjski pomivalni stroji z zmogljivostjo 10 pogrinjkov: 
            
            
               (a)poraba energije: 0,66 kWh/cikel;
            
            
               (b)poraba vode: 9,5 l/cikel;
            
            
               (c)emisije akustičnega hrupa, ki se prenaša po zraku: 44 dB(A);
            
            
               (d)trajanje programa: 195 minut (3 ure in 15 minut);
            
            
               (4)gospodinjski pomivalni stroji z zmogljivostjo 6 pogrinjkov: 
            
            
               (a)poraba energije: 0,62 kWh/cikel;
            
            
               (b)poraba vode: 8,0 l/cikel;
            
            
               (c)emisije akustičnega hrupa, ki se prenaša po zraku: 48 dB(A);
            
            
               (d)trajanje programa: 225 minut (3 ure in 45 minut).
            
            
               2.OKVIRNA MERILA USPEŠNOSTI ZA GOSPODINJSKE POMIVALNE STROJE V ZVEZI S PORABO ELEKTRIČNE ENERGIJE V NAČINIH NIZKE PORABE
            
            
               Najboljša razpoložljiva tehnologija na trgu za gospodinjske pomivalne stroje z vidika njihove porabe električne energije v načinih nizke porabe ob začetku veljavnosti te uredbe:
            
            
               (1)stanje pripravljenosti: 0,20 W;
            
            
               (2)stanje pripravljenosti ob omrežni povezavi: Ethernet – 0,60 W, Wi-Fi – 0,70 W.
            
         
         
            
                  
                     (1)
                  
                        Direktiva 2014/30/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z elektromagnetno združljivostjo (UL L 96, 29.3.2014, str. 79).
               
               
                  
                     (2)
                  
                        Uredba Komisije (EU) št. 801/2013 z dne 22. avgusta 2013 o spremembi Uredbe (ES) št. 1275/2008 glede zahtev za okoljsko primerno zasnovo za porabo energije pri električni in elektronski gospodinjski ter pisarniški opremi v stanju pripravljenosti in izključenosti ter o spremembi Uredbe (ES) št. 642/2009 glede zahtev za okoljsko primerno zasnovo televizorjev (UL L 225, 23.8.2013).
               
               
                  
                     (3)
                  
                        Uredba (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (UL L 150, 20.5.2014, str. 195).